Document ID: 32004R1712

A BIZOTTSÁG 1712/2004/EK RENDELETE
(2004. szeptember 30.)
egyes feldolgozott mezőgazdasági termékek Bulgáriába irányuló kivitelére vonatkozó önálló és átmeneti intézkedések elfogadásából eredő időszakos intézkedések megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásából származó egyes árukra vonatkozó kereskedelmi rendelkezések megállapításáról szóló, 1993. december 6-i 3448/93/EK tanácsi rendeletre (1) és különösen annak 8. cikke (3) bekezdésére,
mivel:
(1)
A Közösség nemrégiben kötött meg egy, a feldolgozott mezőgazdasági termékekre vonatkozó kereskedelmi megállapodást Bulgáriával, annak a Közösséghez való csatlakozása előkészítéseként. E megállapodás engedményekről rendelkezik, amelyek a Közösség részéről magukban foglalják egyes feldolgozott mezőgazdasági termékek export-visszatérítésének eltörlését.
(2)
A Bulgáriából származó egyes feldolgozott mezőgazdasági termékek behozatalára és egyes feldolgozott mezőgazdasági termékek Bulgáriába irányuló kivitelére vonatkozó önálló és átmeneti intézkedések elfogadásáról szóló, 2004. szeptember 24-i 1676/2004/EK tanácsi rendelet (2) önálló alapon rendelkezik a Szerződés I. melléklete által nem szabályozott feldolgozott mezőgazdasági termékekre nyújtott visszatérítések 2004. október 1-jétől történő eltörléséről azok Bulgáriába irányuló kivitele esetén.
(3)
Az export-visszatérítéseknek az 1676/2004/EK rendeletben meghatározottak szerinti eltörlése ellentételezéseként a bolgár hatóságok vállalták, hogy kölcsönös kedvezményes importrendelkezéseket alkalmaznak a területükre bevitt áruk esetében, amennyiben az érintett árukat az exportnyilatkozat másolata kíséri, amely külön megjegyzést tartalmaz, jelezve, hogy nem jogosultak export-visszatérítésre. Ilyen dokumentáció hiányában a teljes vámtarifa alkalmazandó.
(4)
Az 1676/2004/EK rendelet hatálybalépésével azok az áruk, amelyek esetében a kereskedők a Szerződés I. melléklete által nem szabályozott áruk formájában kivitt egyes mezőgazdasági termékek export-visszatérítése odaítélési rendszerének alkalmazására vonatkozó közös részletes szabályok megállapításáról, valamint az ilyen visszatérítések összegének meghatározási kritériumairól szóló, 2000. július 13-i 1520/2000/EK bizottsági rendeletnek (3) megfelelően visszatérítési igazolásért folyamodtak, nem lesznek jogosultak ilyen visszatérítésre Bulgáriába történő kivitelükkor.
(5)
Lehetővé kell tenni a visszatérítési igazolás csökkentését és a vonatkozó biztosíték arányos felszabadítását, ha a kereskedők az illetékes nemzeti hatóság számára kielégítő módon igazolni tudják, hogy visszatérítési kérelmeikre kihatással van az 1676/2004/EK rendelet hatálybalépése. Az illetékes nemzeti hatóságnak a visszatérítési igazolás összegének csökkentésére és a vonatkozó biztosíték arányos csökkentésére vonatkozó kérelmek elbírálásakor, kétség esetén, különösen az Európai Mezőgazdasági Orientációs és Garanciaalap garancia szekciója által finanszírozott rendszer részét képező tranzakciók tagállamok általi ellenőrzéséről, továbbá a 77/435/EGK irányelv hatályon kívül helyezéséről szóló, 1989. december 21-i 4045/89/EGK tanácsi rendelet (4) 1. cikke (2) bekezdésében említett dokumentumokra kell figyelmet fordítani, azon rendelet egyéb rendelkezései alkalmazásának sérelme nélkül.
(6)
Igazgatási okokból indokolt rendelkezni arról, hogy a visszatérítési igazolás csökkentésére és a vonatkozó biztosíték arányos felszabadítására vonatkozó kérelmeket egy rövid időszakon belül tegyék meg, továbbá, hogy azokról az összegekről, amelyekre a csökkentést elfogadták, időben tájékoztassák a Bizottságot ahhoz, hogy beszámíthassák annak az összegnek a meghatározásába, amelyre a 2004. december 1-jétől felhasználandó visszatérítési igazolásokat kiadják az 1520/2000/EK rendelet szerint.
(7)
Mivel az 1676/2004/EK rendeletben megállapított önálló és átmeneti intézkedések 2004. október 1-jén lépnek hatályba, e rendelet a kihirdetése napját követő napon lépjen hatályba.
(8)
Az e rendeletben előírt intézkedések összhangban vannak a Szerződés I. mellékletében fel nem sorolt, feldolgozott mezőgazdasági termékek kereskedelmére vonatkozó horizontális kérdések irányítóbizottsága véleményével,
ELFOGADTA EZT A RENDELETET:
1. cikk
Azok az áruk, amelyek vonatkozásában az export-visszatérítéseket az 1676/2004/EK rendelet eltörölte, vámmentesen, a kvótákon belül vámmentesen vagy csökkentett mértékű vámtarifával vihetők be Bulgáriába, amennyiben az érintett árukat az exportnyilatkozat egy megfelelően kitöltött másolata kíséri, amelynek 44. mezőjében az alábbi bejegyzés van feltüntetve:
„export-visszatérítés: 0 EUR/1676/2004/EK rendelet”.
2. cikk
(1) Az 1520/2000/EK rendelettel összhangban kiadott visszatérítési igazolások, az érintett fél kérésére, az e cikk 2. bekezdésében előírt feltételek mellett csökkenthetők olyan áruk kivitele vonatkozásában, amelyeknél az export-visszatérítéseket az 1676/2004/EK rendelet eltörölte.
(2) A visszatérítési igazolás összegének csökkentésére való jogosultsághoz az 1. bekezdésben említett igazolásokért az 1676/2004/EK rendelet hatálybalépése előtt kellett folyamodni, és érvényességüknek 2004. szeptember 30. után kell lejárni.
(3) Az igazolást azzal az összeggel kell csökkenteni, amelyre az érintett fél az 1676/2004/EK rendelet hatálybalépését követően nem képes export-visszatérítést igényelni, amint azt az illetékes nemzeti hatóság számára kielégítő módon ezt bemutatta.
Az illetékes hatóságok az elbírálás során, kétség esetén, különös figyelmet fordítanak a 4045/89/EGK tanácsi rendelet 1. cikke (2) bekezdésében említett kereskedelmi dokumentumokra.
(4) A vonatkozó biztosítékot az érintett csökkentéssel arányosan fel kell szabadítani.
3. cikk
(1) A 2. cikk értelmében történő megfontolásra való jogosultsághoz az illetékes nemzeti hatóságnak legkésőbb 2004. november 7-ig kézhez kell kapni a kérelmeket.
(2) A tagállamoknak 2004. november 14-nél nem később értesíteni kell a Bizottságot azokról az összegekről, amelyekre e rendelet 2. cikke (3) bekezdésének megfelelően csökkentéseket fogadtak el. A jelzett összegeket figyelembe kell venni azon összeg meghatározásakor, amelyre 2004. december 1. előtti felhasználású visszatérítési igazolások kiadhatók.
4. cikk
E rendelet az Európai Unió Hivatalos Lapjában való megjelenését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. szeptember 30-án.

Labels: 3
15
18
6